এই বিশেষ সন্দেশ খেলেই বাড়বে প্রতিরোধ ক্ষমতা! মাত্র ২৫ টাকায় ‘ইমিউনিটি সন্দেশ’ | AmaderBharat.com\nHome আরও খবর এই বিশেষ সন্দেশ খেলেই বাড়বে প্রতিরোধ ক্ষমতা! মাত্র ২৫ টাকায় ‘ইমিউনিটি...\nএই বিশেষ সন্দেশ খেলেই বাড়বে প্রতিরোধ ক্ষমতা! মাত্র ২৫ টাকায় ‘ইমিউনিটি সন্দেশ’\nরাজেন রায়, কলকাতা, ১৩ জুুন: লকডাউনের পর যে কোনও প্রকারে লোকসান মিটিয়ে ব্যবসায় এগোনোর চেষ্টা করছেন সব ব্যবসাদারই। আর যে কোনও সফল ব্যবসার সাফল্যের মূলমন্ত্রই হল, চলতি পরিস্থিতির সঙ্গে খাপ খাইয়ে সেই মত পারলে নতুন জিনিস বাজারে আনা। কিছুদিন আগে করোনা সন্দেশ এনে চমক দিয়েছিলেন এক মিষ্টি ব্যবসায়ী। এবার করোনা থেকে বাঁচতে ‘ইমিউনিটি সন্দেশ’ বাজারে আনল কলকাতার এক নামী মিষ্টির দোকান। সারা কলকাতায় এদের অনেকগুলি শাখা রয়েছে। আর করোনা সন্দেশের পর বাজারে আসতেই বিপুল সাড়া ফেলে দিয়েছে এই ‘ইমিউনিটি সন্দেশ’।\nওই মিষ্টি ব্র্যান্ড দোকানটি হল বলরাম মল্লিক এবং রাধারমণ মল্লিক। এটি কলকাতার প্রাচীনতম মিষ্টির দোকানগুলির মধ্যে অন্যতম। এরাই নিয়ে এসেছে এই বিশেষ ‘ইমিউনিটি সন্দেশ।’ শুধু নামের চমক নয়, কাজেও এই মিষ্টি যথেষ্ট উপকারী বলে দাবি বর্তমান মালিক সুদীপ্ত মল্লিকের। তিনি বলেন, ‘করোনা ভাইরাসের এখনও কোনও ভ্যাকসিন আবিষ্কার হয়নি। ব্যক্তিগত রোগ প্রতিরোধ ক্ষমতা বাড়িয়েই লড়তে বলছেন চিকিৎসকরা। তাই আমরা চিন্তাভাবনা করে এই মিষ্টিটি নিয়ে এসেছি।\nসুদীপ্ত মল্লিক জানা, এই মিষ্টি ১৫ টি এমন মশলা দিয়ে তৈরি, যা মানুষের রোগ প্রতিরোধ ক্ষমতাকে বহুগুণ বাড়িয়ে দেবে।” প্রতিটি সন্দেশের দাম করা হয়েছে ২৫ টাকা। আর এর ফলে শুধু করোনা নয়, একাধিক রোগ থেকে দূরে থাকবে মানুষ। তিনি জানিয়েছেন, এই সন্দেশ তৈরিতে মোট ১৫ টি উপাদান ব্যবহার করা হচ্ছে। এর মধ্যে রয়েছে হলুদ, লবঙ্গ, এলাচ, দারচিনি, জাফরান, তেজপাতা ও মধুর মতো উপাদান। এই উপাদান পরিমান মতো মিশিয়ে তৈরির আগে বিশেষজ্ঞদের সঙ্গেও পরামর্শ করা হয়েছে। সবচেয়ে বড় ব্যাপার হল, এই সন্দেশে কোনও রকম চিনিই দেওয়া হয়নি। তবে মিষ্টতা বজায় রাখার জন্য মধু ব্যবহার করা হয়েছে। মানুষ এসে দেখে খোঁজ নিয়ে দারুণ উৎসাহ বোধ করছেন এবং বিপুল পরিমাণে কিনে নিয়ে যাচ্ছেন বলে জানালেন মালিক সুদীপ্ত মল্লিক। বলতে গেলে একবারে হটকেকের মতো বিক্রি হচ্ছে। একেই বোধহয় বলে, কারো সর্বনাশ তো কারো পৌষ মাস!\nপূর্ববর্তী প্রবন্ধেবসিরহাটের ভারত–বাংলাদেশ সীমান্ত থেকে দু’কোটি টাকার সোনা উদ্ধার করল বিএসএফ, ধৃত ১\nপরবর্তী প্রবন্ধেবাদুড়িয়া থেকে ধৃত লস্কর লিঙ্কম্যান কলেজ ছাত্রী তানিয়া পারভিনকে হেফাজতে নিল এনআইএ


Akshay Kumar dons blue skin for OMG 2, poster released, Entertainment News: OMG 2'র পোস্টারে শিব-রূপী অক্ষয়, সামাজিক বার্তা দিতে নয়া অবতারে অভিনেতা\nOMG 2'র পোস্টারে শিব-রূপী অক্ষয়, সামাজিক বার্তা দিতে নয়া অবতারে অভিনেতা\nএমন অবতারে অক্ষয় কুমারকে দেখে চেনা দায়!\nOctober 23, 2021 3:44:15 pm\nOMG 2'র পোস্টারে শিব-রূপী অক্ষয়\nলম্বা চুল। নীল রঙা ত্বক। প্রশস্ত ললাটে শান্তির প্রতীক। জটাধারী-রূপে এ কোন অক্ষয় কুমার (Akshay Kumar)? একঝলকে দেখে চেনা দায়! সামাজিক বার্তা দিতে আগামী সিনেমায় ঠিক এই অবতারেই পর্দায় অবতরণ করবেন অভিনেতা। পোস্টারেই মিলল তার ঝলক। আসছে ‘ওহ মাই গড’-এর সিক্যুয়েল (OMG 2)। সেই ছবিতেই ফের ভিন্ন অবতারে ধরা দেবেন খিলাড়ি কুমার। অবশ্য এই সিনেমার প্রথম ভাগেও কৃষ্ণ-রূপে বাস্তব সমস্যা সম্পর্কে অবগত করেছিলেন অভিনেতা। তবে এবার ধরা দেবেন শিব-রূপে।\nঅক্ষয়ের পাশাপাশি ‘ওহ মাই গড ২’-এ দেখা যাবে পঙ্কজ ত্রিপাঠী (Pankaj Tripathi) এবং ইয়ামি গৌতমকেও (Yami Gautam)। প্রিক্যুয়েলে অভিনয় করেছিলেন পরেশ রাওয়াল, মিঠুন চক্রবর্তী, মহেশ মঞ্জরেকরের মতো তারকারা। শনিবারই নিজের সোশ্যাল মিডিয়ায় এই নতুন ছবির পোস্টার শেয়ার করে জানান দিয়েছেন অভিনেতা। ‘ওহ মাই গড ২’-এর পোস্টার শেয়ার করে অক্ষয় লিখেছেন, “আপনাদের আশীর্বাদ আর শুভেচ্ছার প্রয়োজন। সামাজিক বার্তা দিতেই আমাদের এই অভিনব প্রয়াস। আদিযোগীর অনন্ত শক্তি আমাদের এই যাত্রাপথে আশীর্বাদ বহাল রাখুন।”\n[আরও পড়ুন:হিন্দুদের উৎসব নিয়ে এত অপপ্রচার! ইদ-ক্রিসমাসে চুপ থাকেন কেন? রীতেশকে প্রশ্ন নেটিজেনদের ]\nইতিমধ্যেই সিনেমার শুটিং শুরু হয়ে গিয়েছে। ইয়ামি এবং পঙ্কজ ত্রিপাঠীকে নিয়ে প্রথমার্ধের শিডিউলের শুটও হয়ে গিয়েছে। এরপর শুটিং হবে উজ্জ্বয়নে। সেখানেই যোগ দেবেন অক্ষয় কুমার।\nউল্লেখ্য, ‘ওহ মাই গড’ আদতে স্যাটায়ার কমেডি ড্রামা। কাহিনি লিখেছেন পরিচাবক উমেশ শুক্লা খোদ। আর এর সিক্যুয়েলের কাহিনি লিখেছেন অমিত রাই, যিনি কিনা নিজেই সিনেমার পরিচালক। তৈরি হচ্ছে অক্ষয়ের প্রযোজনা সংস্থা কেপ অফ গুড ফিল্মসের ব্যানারে। যৌথভাবে প্রযোজনার দায়িত্বে বিপুল ডি শাহ, রাজেশ বল এবং অশ্বিন ভার্দে।\nAkshay KumarbollywoodOh My God 2OMG 2Pankaj TripathiYami Gautam\nWeb Title: Akshay kumar dons blue skin for omg2poster released


অবশেষে কাশ্মীরীদের পক্ষে আওয়াজ তুললেন মার্কিন কংগ্রেসের চেয়ারম্যান অ্যাডাম স্মিথ ! – বার্তাবাহক\nBy sm. Haq Last updated Aug 23, 2019\nভারত সরকার কর্তৃক জম্মু ও কাশ্মীরের বিশেষ মর্যাদা তুলে নেওয়ার ১৭ দিনের মাথায় দিল্লির বিরুদ্ধে এবার প্রহসন বন্ধে আহ্বান জানিয়েছে মার্কিন সাংসদরা।\nমার্কিন হাউস আর্মড সার্ভিসেস কমিটির চেয়ারম্যান কংগ্রেসম্যান অ্যাডাম স্মিথ স্থানীয় সময় মঙ্গলবার (২০ আগস্ট) ভারতের মার্কিন রাষ্ট্রদূতকে ডেকে জানান যে, তারা অধিষ্ঠিত জম্মু ও কাশ্মীরের ‘বিশেষ মর্যাদা প্রত্যাহারে ভারত সরকারের সিদ্ধান্তের বিষয়ে পরিস্থিতি পর্যবেক্ষণ করে চলেছেন।’\nআরো খবর কাশ্মীর নিয়ে ইরানের বার্তা কাশ্মীরে কারফিউ ভেঙে আন্দোলনের ডাক ভারতে এখন স্বৈরশাসন চলছে: মমতা স্মিথ জানান, তার নির্বাচনী অঞ্চলে জম্মু ও কাশ্মীরের কিছু বাসিন্দা ছিল এবং তারা ৫ আগস্টের পরে অঞ্চলটিতে পরিদর্শন করেন। পরিদর্শনের পর তারা অঞ্চলটিকে অবরুদ্ধ, বাসিন্দারা বিচ্ছিন্ন অবস্থায় দেখেছেন।\nঅঞ্চলটির বাইরের অংশে যোগাযোগের কোনো সুযোগই নেই। স্মিথ ভারতকে মনে করিয়ে দেন যে, এই অঞ্চলের মুসলিম জনসংখ্যা এবং অন্যান্য সংখ্যালঘু গোষ্ঠী- বর্তমানে এবং ভবিষ্যতে- এই সিদ্ধান্তের দ্বারা সৃষ্ট সম্ভাব্য বৈষম্যের প্রভাব স্বীকার করা অপরিহার্য।\nএই দুই সংসদ সদস্য নয়াদিল্লিকে স্মরণ করিয়ে দিয়ে বলেন, বিশ্বের বৃহত্তম গণতন্ত্র হিসাবে, ভারত তার সমস্ত নাগরিকদের পক্ষে সমাবেশের স্বাধীনতা, তথ্য অ্যাক্সেস এবং আইনের আওতায় সমান সুরক্ষাসহ সমান অধিকার সংরক্ষণ এবং প্রচারের গুরুত্ব প্রদর্শন করার সুযোগ পেয়েছে।\nস্বচ্ছতা এবং রাজনৈতিক অংশগ্রহণ গণতন্ত্রের মূল ভিত্তির প্রতিনিধিত্ব করে। এবং আমরা আশা করি যে, ভারত সরকার জম্মু ও কাশ্মীরে এই নীতিগুলো মেনে চলবে।\nকাশ্মীরের যে শহরটিতে এখনও ঢুকতেই পারেনি ভারতীয় বাহিনী\nকাশ্মীরের রাজধানী শ্রীনগরের এক ঘনবসতিপূর্ণ অঞ্চলের নাম সুরা। লাখ লাখ সেনাবেষ্টিত উপত্যকার অভ্যন্তরে এটি যেন এক মুক্তাঞ্চল। এখনও সেখানে প্রবেশ করতে পারেনি ভারতীয় বাহিনী। সব প্রবেশপথে প্রতিরোধ গড়ে তুলেছেন সেখানকার তরুণরা। ইট-কাঠ-পাথরকে হাতিয়ার বানিয়ে তারা পালা করে ২৪ ঘণ্টা সেখানে পাহারারত রয়েছেন।\n১৫ হাজার মানুষের এই শহরটিই এখন ভারতীয় বাহিনীর বিরুদ্ধে প্রতিরোধের কেন্দ্রবিন্দুতে রূপান্তরিত হয়েছে। ভারতীয় বাহিনীর নাম প্রকাশে অনিচ্ছুক এক কর্মকর্তা রয়টার্সের কাছে স্বীকারোক্তি দিয়েছেন, সুরার নিয়ন্ত্রণ নিতে তারা মরিয়া, তবে তা সম্ভব হয়ে উঠছে না।\n৫ আগস্ট ভারতীয় সংবিধানের ৩৭০ অনুচ্ছেদ বাতিলের মধ্য দিয়ে কাশ্মীরের স্বায়ত্তশাসনের অধিকার কেড়ে নেওয়া হয়। এদিকে জম্মু-কাশ্মীরকে কেন্দ্রশাসিত অঞ্চলে পরিণত করতে পার্লামেন্টে একটি বিলও পাস করা হয়েছে। এই পদক্ষেপকে কেন্দ্র করে কাশ্মীরজুড়ে মোতায়েন করা হয়েছে অতিরিক্ত সেনা। সেখানকার বিভিন্ন সশস্ত্র সংগঠনের দাবি, রাজ্য পুলিশসহ সেখানে প্রায় ৭ লাখ নিরাপত্তাবাহিনীর সদস্য মোতায়েন রয়েছে। যা উপত্যকাকে বিশ্বের সবচেয়ে সামরিকীকৃত এলাকায় পরিণত করেছে।\n৩৭০ ধারা বাতিলের আগ মুহূর্তে জম্মু-কাশ্মীরে আধাসামরিক বাহিনীর ৩৫ হাজার সদস্য মোতায়েন করা হয়। পরে নতুন করে সেখানে নিয়োজিত হয় আধা-সামরিক বাহিনীর আরও ৮ হাজার সদস্য। তবে এই বিপুল সামরিক উপস্থিতির মধ্যেও ভারতীয় বাহিনীর কোনও সদস্য সুরায় প্রবেশ করতে সমর্থ হয়নি।\nএক সপ্তাহেরও বেশি সময় ধরে সেখানকার তরুণরা অবস্থান করছেন রাজপথে। ১২টির মতো প্রবেশপথের প্রত্যেকটিতেই ইটের ব্যারিকেড, মেটাল শিট, ট্রাংক কিংবা কাঠের পাটাতন দিয়ে পথ আটকে দিয়েছে তারা। এই দেয়ালের পেছনেও দেয়াল হয়ে দাঁড়িয়েছে সেখানকার স্থানীয় তরুণরা। অস্ত্র হিসেবে হাতে তুলে নিয়েছে পাথর।\nতাদের লক্ষ্য একটাই, কিভাবে ভারতীয় নিরাপত্তা বাহিনী বিশেষ করে আধাসামরিক পুলিশকে ঠেকিয়ে রাখা যায়।\nএজাজ নামে ২৫ বছর বয়সী এক কাশ্মীরী রয়টার্সকে বলেন, ‘আমাদের কথা বলতে দেওয়া হয় না। তাই ভেতরে ভেতরে আমরা বিস্ফোরিত হচ্ছি। তার মতো অনেকেই সাক্ষাৎকার দিলেও নাম প্রকাশে রাজি হয়নি। তাদের আশঙ্কা এতে করে গ্রেফতার হতে হবে তাদের।\nতারা বলছেন, ‘বিশ্ব যদি আমাদের কথা না শোনে তবে আমাদের কী করা উচিত? আমরা কি অস্ত্র হাতে তুলে নেব।’ এজাজ বলেন, আমাদের মনে হচ্ছে আমরা নিয়ন্ত্রণরেখা প্রহরায় আছি।\nসুরায় প্রায় ১৫ হাজার মানুষের বসবাস। তবে কাশ্মীর ইস্যুতে সরকারবিরোধী প্রতিরোধে তারাই এখন মূলকেন্দ্র। ভারতীয় নিরাপত্তা বাহিনীর জন্য তা এখন ‘নো গো জোন’। এই অঞ্চলই এখন নরেন্দ্র মোদি নেতৃত্বাধীন হিন্দু জাতীয়তাবাদী সরকারের জন্য বড় চালেঞ্জ।\nসরকারের দাবি, কাশ্মীরকে ভারতের সঙ্গে পুরোপুরি অন্তর্ভূক্ত করতে এই পদক্ষেপ জরুরি ছিলো। এতে করে সেখানে দুর্নীতি ও স্বজনপ্রীতি বন্ধ করে অর্থনৈতিক উন্নয়ন সম্ভব হবে। মোদি বলেন, এই পদক্ষেপে সেখানকার সন্ত্রাস মোকাবিলাও সহজ হবে।\nতবে সুরার সাধারণ জনতার প্রতিক্রিয়া অন্যরকম। সেখানে এমন কেউ নেই যে মোদির সিদ্ধান্তকে সমর্থন করছেন। ২৪ জনেরও বেশি কাশ্মীরীর সাক্ষাতকার নিয়ে রয়টার্স জানায় তারা প্রত্যেকেই মোদিকে ‘জুলুমকারী’ বলে আখ্যা দিয়েছেন।\nভারতের সাংবিধানিক এই পরিবর্তনে এখন কাশ্মীরের বাইরে থেকে এসেও সেখানে জমি কিনতে পারবে কিংবা চাকরির জন্য আবেদন করতে পারবে। কাশ্মীরের মুসলিমদের আশঙ্কা, এতে করে ভারতের সংখ্যাগুরু হিন্দুরা দখল শুরু করবে এবং কাশ্মীরীদের পরিচয়, সংস্কৃতি ও ধর্ম হুমকির মুখে পড়বে।\nসুরার বাসিন্দারা বলেন, বিগত সপ্তাহে নিরাপত্তা বাহিনীর সঙ্গে সংঘর্ষে বেশ কয়েকজন বেসামরিক আহত হয়েছেন। তবে কতজনকে গ্রেফতার করা হয়েছে তা নিশ্চিত নয়। জম্মু ও কাশ্মীর সরকারের এক মুখপাত্রকে এ নিয়ে প্রশ্ন করা হলে কোনও জবাব দিতে চাননি তিনি। রয়টার্সে ফোনকল কিংবা ই-মেইলের সাড়া দেয়নি দেশটির স্বরাষ্ট্র মন্ত্রণালয়ও।\n১৯৪৭ সালে ব্রিটিশ উপনিবেশ থেকে স্বাধীনতা লাভের পর ভারত-পাকিস্তান তিনটি যুদ্ধের মধ্যে দুটি অনুষ্ঠিত হয়েছে কাশ্মীর ইস্যুতে। গত ফেব্রুয়ারিতে পুলওয়ামায় ভারতীয় বাহিনীর ওপর আত্মঘাতী হামলার পর তৃতীয় যুদ্ধের দ্বারপ্রান্তে পৌঁছায় দুই দেশ।\nকাশ্মীরের শ্রীনগরে চারজনের বেশি মানুষ জড়ো হওয়া নিষিদ্ধ করেছে সরকার। এছাড়া যেকোনও আন্দোলন দমাতে বসানো হয়েছে অনেক রোডব্লক, গ্রেফতার করা হয়েছে হাজার হাজার কাশ্মীরীকে যাদের মধ্যে দুজন সাবেক মুখ্যমন্ত্রীও রয়েছেন। বন্ধ রয়েছে ইন্টারনেট ও মোবাইল ফোন সেবা। তবে তারপরও থেমে নেই জনতা। সংঘবদ্ধ হওয়ার বিকল্প পথ খুঁজে পেয়েছেন তারা।\nএর আগে ৯ আগস্ট জুমার নামাজের পর ভারতীয় নিরাপত্তা বাহিনীর বিরুদ্ধে বিক্ষোভটি এই সুরাকে কেন্দ্র করেই গড়ে উঠেছিল। আশপাশের বাসিন্দারা এসেও যোগ দেয় তাদের সঙ্গে। প্রতিরোধ গড়ে ওঠে অন্তত ১০ হাজার মানুষের।\nবেশ কয়েকজন বাসিন্দা জানান, সেদিন নিরাপত্তা বাহিনীর ১৫০ থেকে ২০০ জন সদস্য সুরায় প্রবেশের চেষ্টা করেন। কিন্তু গভীর রাত পর্যন্ত তাদের বিরুদ্ধে লড়াই চালিয়ে যান বাসিন্দারা। একটা সময় ছররা ও টিয়ার গ্যাসও ছুঁড়ে পুলিশ।\nরাজাকার এখন লজ্জার নয়, গৌরবের নাম: সুস্ময় শরিফ


সসংকোচ প্রকাশের দুরন্ত সাহস: আমাদের পাড়ায় ফুটবলের ভবিষ্যৎ\nমফস্বলের পোলাপান আমরা৷ কম্পিউটার নাই ফুটবল খেলি সত্যিকার মাঠে৷ ইন্টারনেট নাই, ব্লগ লিখতে পারি না৷\nকিন্তু যার মাঠে ফুটবল খেলি, সেই রহমান চাচা বড় চামার৷ বিনা কারণে দোতলার বারান্দায় এসে খ্যাচখ্যাচ করে৷ "ঐ পোলাপান, ল্যাখাপড়া নাই তোমাগো? দিনরাত খালি বল পিটাও? বাপমায় জানে যে ল্যাখাপড়া ফালায়া বল পিটাও? খাড়াও, দিতাছি বিচার!"\nএইসব খ্যাচখ্যাচ আমরা আমল দেই না, কিন্তু মাঝে মাঝেই আমাদের বল বাজেয়াপ্ত করে রাখে লোকটা৷ ফুটবল খেললে মাঝে মাঝে তো ওর বাড়িতে বল পড়বেই, বলেন, যদি মাঠের পাশেই বাড়ি বানিয়ে রাখে?\nসবই সহ্য করে যাই আমরা৷ আমাদের পাড়ায় এই একটাই মাঠ৷ আর কোথায় যাবো বলেন?\nকিন্তু একদিন আমাদের খেলায় দেখা দেয় বিশাল গোলযোগ৷ বড়লোকের ছেলে টাটা ভাই একদিন আমাদের ফুটবল খেলার মাঝখানেই এসে তিনটা তিনটা ছয়টা স্ট্যাম্প গাড়েন৷ সাথে একগাদা ভিনপাড়ার পোলাপান৷\n"আমরা এখানে ক্রিকেট খেলতে চাই৷" টাটা ভাই মিষ্টি হেসে বলেন৷\nআমরা মুখ গোমড়া করে বলি, "আমরা এইখানে ফুটবল খেলি তো!"\nটাটা ভাই আরো মিষ্টি হাসেন৷ "পারলে খ্যালো, বাধা নাই!"\nআমাদের তর্কের মধ্যে রহমান চাচা বেরিয়ে আসেন বাড়ি ছেড়ে৷ "বাবা টাটা! ক্যামন আছো বাপধন? দ্যাশে আসলা কবে?"\nটাটা ভাই ব্যাট ফেলে কদমবুসি করেন৷ "চাচাজি! এই তো কয়েকদিন আগে৷"\nরহমান চাচা খুঁটিয়ে স্ট্যাম্পগুলি দেখেন, তারপর ব্যাটগুলি দেখেন, তারপরে নিজের বাড়ির জানালার কাঁচগুলি দেখেন ভবিষ্যৎ ক্ষয়ক্ষতির হিসাব করার জন্য৷ আর তখনই দ্যাখেন যে তার সুন্দরী মেয়ে পুতুল বারান্দায় দাঁড়িয়ে গা মোচড়াচ্ছে আর টাটা ভাইয়ের দিকে কটাক্ষপাত করে যাচ্ছে৷ তিনি দুয়ে দুয়ে চার মিলান৷\n"ক্রিকেট খেলবা বাবা টাটা?" মধুর গলায় বলেন তিনি৷\n"ইচ্ছা তো ছিলো আঙ্কেল৷ কিন্তু .. ..৷" মলিন গলায় বলেন টাটা ভাই৷\n"কিন্তু কিসের বাবা কিন্তু কিসের? বড় মানুষের বড় পোলা তুমি, তুমি এই মাঠে খেলবা এইটা তো আমার সৌভাগ্য৷ এই গুড়াগাড়া পোলাপান কোন ঝামেলা করলে আমারে বলবা, বাইরাইয়া এগুলির হাড্ডি ভাঙ্গুম!" রহমান চাচা কটমটিয়ে তাকিয়ে আমাদের ছাই করেন৷\nটাটা ভাই দিলখোলা হাসেন৷ "আরে না না৷ ওরা তো এ পাড়ারই সন্তান৷ ওদের সাথেই ক্রিকেট খেলবো আমি৷ ওরা বল করবে, আমি ছক্কা মারবো৷ ওরা ব্যাট করবে, আমি এক বলে তিন স্ট্যাম্প গুঁড়া করবো৷ ওরা না থাকলে খেলে মজা কী বলেন?" টাটা ভাই সি্নগ্ধ হাসেন আমাদের দিকে চেয়ে৷\nআমরা ঢোঁক গিলি৷\nরহমান চাচা গ্যালগ্যাল করে হাসতে হাসতে একবার পুতুলের দিকে তাকিয়ে কী যেন বলতে যান, কিন্তু তার আগেই টাটা ভাই গম্ভীর হয়ে যান৷ "কিন্তু চাচা, আপনি যদি চান আমরা এখানে খেলি, বিশেষ করে আমি এখানে খেলি তা-ই যদি চান আপনি," একবার পুতুলের দিকে আড়চোখে তাকিয়ে জিভ বার করে ঠোঁট চাটেন টাটা ভাই, "তাহলে আমাদের কিছু শর্ত পূরণ করতে হবে৷ বুঝতেই পারছেন, আড়াই হাজার টাকার খেলাধূলার সরঞ্জাম এখানে এনে খেলবো, কিছু শর্ত তো আপনাকে মানতে হবে৷"\nরহমান চাচা হাত কচলাতে কচলাতে বলেন, "কী শর্ত বলো বাবা বলো৷"\nটাটা ভাই গলা খাঁকরে বলেন, "খেলতে খেলতে তো আমাদের পিপাসা লাগবে৷ পানি খেতে হবে৷ ঘাম বের হবে, হাতমুখ ধোয়া গোসলের জন্য পানি লাগবে৷ আরো বিশদিন দেশে আছি আমি, এই বিশদিন আমাকে মাঙনা পানি দিতে হবে৷"\nরহমান সাহেব একটু কাঁচুমাচু হন৷ ওনার বাসায় পানি চাইলে উনি পানি দ্যান না, বলেন ওনার দোকান থেকে পেপসি কিনে খেতে৷ আমরা মাঝে মাঝে তা-ই করি, কী করবো, তেষ্টা৷\nটাটা ভাই ভুরু নাচান৷ "কী চাচা, রাজি?"\nরহমান চাচা বিগলিত হেসে বলেন, "রাজি না মানে? তোমাকে আমি গ্যালন গ্যালন পানি দিবো৷ নতুন একটা পুকুর কাটাচ্ছি ঐ পাশে, তোমাদের জন্যই তো৷ আর খাওয়ার পানির কথা ভাইবো না বাবা, ঐ যে আমার নারিকেল গাছ. তোমাদের ডাব পাইড়া খাওয়াবো৷ এই পোলাপানগুলি খুব ভালো যাব পাড়তে পারে, তুমি খালি কষ্ট কইরা আওয়াজ দিবা, ওরা পটাপট পাইড়া আনবে৷ আর যদি সব পানি শেষও হয়ে যায়, আমি পাশের বাড়ির মনার মার কাছ থেকে পানি কিনে এনে খাওয়াবো তোমাকে৷ তবু খ্যালো বাবা৷"\nআমরা একবার হাঁকরে পুতুলের দিকে তাকাই, একবার তাকাই রহমান চাচার দিকে, তারপর তাকাই টাটা ভাইয়ের দিকে৷ টাটা ভাই হাসেন৷\nআমাদের কলিজা শুকিয়ে আসে৷\nআমার কাছে আপনার এই লেখাটা জোস লাগছে...\nআমি আপনার ভক্ত হয়ে গেলাম। তবে ''কাটুমাচু'' কথাটা পড়ে খুব হাসি পেয়েছে...\nআমি আরো একটু হাসি... হা হা হা


What are the health benefits of sunflower oil dgtl - Anandabazar\nWhat are the health benefits of sunflower oil dgtl\nSunflower Oil: সাদা তেলে লুচি ভাজেন? কোন তেল স্বাস্থ্যের কম ক্ষতি করে\nকলকাতা ০৭ সেপ্টেম্বর ২০২১ ১৯:২৬\nলুচি ভাজা থেকে পোলাও, সবেতেই সাদা তেল ব্যবহার করা হয়। তার মধ্যে কোন তেল সবচেয়ে বেশি লোকের পছন্দের? দেখা যাবে অধিকাংশেই বলছেন, সূর্যমুখি তেলের কথা। কিন্তু সেই তেল কি স্বাস্থ্যের জন্য আদৌ ভাল? তা কি কারও জানা আছে?\nপুষ্টিবিদদের বক্তব্য, অলিভ অয়েলের চেয়ে কোনও অংশে কম নয় এই তেল। পুষ্টির নানা উপাদানে ভরপুর। মোনোস্যাচুরেটেড ফ্যাটের পরিমাণ এতে বেশি থাকায় হার্টের স্বাস্থ্যের জন্যও ক্ষতিকর নয় সূর্ষমুখির তেল। এ ছাড়াও এই তেলে রয়েছে প্রচুর পরিমাণ ভিটামিন ই এবং কে। ফলে যাঁদের রক্তচাপ এবং রক্তে শর্করার মাত্রা নিয়ন্ত্রণে রাখতে হয়, তাঁদের জন্যও এই তেল বেশ গুরুত্বপূর্ণ। এ ছাড়াও, কোনও খাদ্যে ভিটামিন ই-র পরিমাণ বেশি থাকলে তা নিয়ে মানসিক চাপ নিয়ন্ত্রণ করতে সাহায্য করে।\nমহিলা হৃদ্‌রোগের সম্ভাবনা কেন বেড়ে গেল গত পাঁচ বছরে\nমিষ্টির সঙ্গে রাম! গুলাব জামুনের মধ্যে রাম ইনজেক্ট করার ভিডিয়ো ভাইরাল হল নেটমাধ্যমে\nঅনেকে বলেন সূর্যমুখির তেল হৃদ্‌যন্ত্রের জন্য ক্ষতিকর। কিন্তু সে কথা ঠিক নয়েই বলে জানাচ্ছেন চিকিৎসকদের একাংশ। চিকিৎসক ও পুষ্টিবিদদের বক্তব্য, এক চামচ সূর্যমুখি তেলে থাকে ১২০ ক্যালোরি। কিন্তু এতে স্বাস্থ্যের জন্য উপকারি কোলেস্টেরলের মাত্রা বেশি। তা শরীর থেকে খারাপ কোলেস্টেরল সরিয়ে দিতে সক্ষম হয়।\nOil Healthy Heart Food And Nutrition


গোয়ালন্দে কুয়েত প্রবাসী নুরু সিকদার এর প্রচেষ্টায় নতুন মসজিদ উদ্বোধন ! |\nYou are here: Home / ঢাকা ও ময়মনসিংহ / গোয়ালন্দে কুয়েত প্রবাসী নুরু সিকদার এর প্রচেষ্টায় নতুন মসজিদ উদ্বোধন !\nগোয়ালন্দে কুয়েত প্রবাসী নুরু সিকদার এর প্রচেষ্টায় নতুন মসজিদ উদ্বোধন !\nসোহাগ মিয়া গোয়ালন্দ:\nরাজবাড়ীর গোয়ালন্দ একটি নদী ভাঙ্গন এলাকার ইতিমধ্যে নদীভাঙ্গনে অনেক মসজিদসহ অনেক প্রতিষ্ঠান বিলীন হয়ে গেছে নদী গর্ভে। ছোট্ট এই উপজেলায় বেশির ভাগ মানুষ দারিদ্র্যসীমার নিচে বসবাস করে। গোয়ালন্দ উপজেলার উজানচর ইউনিয়নের রিয়াজউদ্দিন পাড়ায় এই মসজিদটি দীর্ঘদিন যাবৎ ছাপড়া ঘর নির্মিত ছিল। রিয়াজউদ্দিন পাড়া এলাকার বেশিরভাগ মানুষ ইসলাম ধর্মের ধর্মালম্বী। ছোট্ট একটি ঘর নির্মিত ছিল মসজিদের জন্য। কিন্তু এই এলাকায় নামাজ আদায় করার জন্য মুসল্ললির সংখ্যা ছিল অনেক। এতে দেখা যেত অনেক সময় এই মসজিদে মুসল্লিদের নামাজ আদায় করার জন্য দাঁড়ানোর জায়গা হতো না। এমন এক সময় নজরে আসে আল নিমা এন্ড নুর কুয়েতি ফাউন্ডেশন এর কর্তৃপক্ষের দৃষ্টিতে। আল নিমা নুর এন্ড কুয়েতি ফাউন্ডেশনের প্রতিষ্ঠাতা নুরুল ইসলাম সিকদার এর প্রচেষ্টায় শুরু করা হলো এই মসজিদের সৌন্দর্য বর্ধনের কাজ। দীর্ঘ কয়েক মাস ধরে নতুন মসজিদ বানানোর জন্য নানা রঙে সজ্জিত করা হয়েছে এই মসজিদটি। ১৬ ই অক্টোবর জুম্মার নামাজ আদায় করে আল নিমা নুর এন্ড কুয়েতি ফাউন্ডেশন এর কর্তৃপক্ষের উপস্থিতিতে এবং এলাকার মুসল্লিদের উপস্থিতিতে এ মসজিদটি আনুষ্ঠানিকভাবে উদ্বোধন করা হয়। জুম্মার নামাজ আদায় শেষে মোনাজাত করা হয় মোনাজাতে মুসল্লীরা দোয়া করেন। ইমাম সাহেব আবুল এরশাদ মোহাম্মদ সিরাজুম মুনির , অধ্যক্ষ ভান্ডারিয়া সিদ্দিকিয়া কামিল মাদ্রাসা,তিনি মোনাজাতে বলেন কুয়েতিদের সহ নুরুল ইসলাম শিকদারের প্রচেষ্টায় এই মসজিদটি নির্মিত করা হয়েছে আল্লাহ যেন নুরুল ইসলাম শিকদারের নেক হায়াত দান করেন। এবং তার পরিবারের সবাইকে নেক হায়াত দান করেন। এবং কুয়েত প্রবাসী নুরুল ইসলাম সিকদার এর সার্বিক ভাবে যেন উন্নতি হয়। সেই কামনায় আল্লাহতালার কাছে সবাই হাত তুলে মোনাজাত করেন। পরিশেষে মুসল্লিদের মধ্যে তবারক বিতরণ করা হয়।\nPrevious: মা ইলিশ রক্ষায় এনডিসি’র অভিযান ১জেলেকে ২১ দিনের কারাদণ্ড !\nNext: মহেশপুর সীমান্ত দিয়ে অবৈধভাবে ভারতে যাওয়ার প্রবণতা বৃদ্ধি


জনতাকে মুগ্ধ করে উড়ল কলেজছাত্র শাওনের সি-প্লেন - দেশের খবর\nমিলন কর্মকার রাজু, কলাপাড়া (পটুয়াখালী): শুক্রবার বিকেল চারটা। কলাপাড়ার গাববাড়িয়া নদীতীরে কয়েক হাজার মানুষের ভীড়। সবার উৎসুক দৃষ্টি নদীর দিকে, কখন আকাশে উড়বে মাহবুবুর রহমান শাওনের তৈরি সি-প্লেনটি। সবার অপেক্ষার অবসান ঘটিয়ে উপস্থিত মানুষদের করতালির অভিনন্দনে সি-প্লেনটি নদীতে ভেসে চলা শুরু করলো। ২০ মিনিটের সফল পরীক্ষামূলক উড্ডয়ন শেষে তীরে ফিরে আসলো ১৮ বছরের শাওন তার আবিষ্কার নিয়ে।\nসি-প্লেনের পরীক্ষামূলক উড়াল দেখতে বহু মানুষ জড়ো হয় গাববাড়িয়াতীরে।\nএকটি মোটরসাইকেলের ইঞ্জিন, ফ্যানের চারটি পাখা, এ্যালুমিনিয়াম রড, কাপড় ও পলিথিন দিয়ে তৈরি শাওনের সি-প্লেন। মাত্র ১৫ দিনের চেষ্টায় এ প্লেনটি তৈরি করে সে। লম্বায় সাড়ে ছয় ফুট ও প্রস্থে চার ফুট সি-প্লেনটি ৭০ থেকে ৮০ কেজি ওজন বহনে সক্ষম। মোটরসাইকেল ইঞ্জিন, তাই সেলফ স্টর্ট দিয়ে চালানো হয় প্লেনটি। প্লেনে বসার জন্য একটি চেয়ার স্থাপন করা হয়েছে। চালকের নিরাপত্তার জন্য মাথায় হেলমেট, লাইফ জ্যাকেট ও চালকের আসনের সামনে নিরাপত্তা গ্লাস বসানো হয়েছে। যে দুটি পাখায় ভর করে আকাশে উড়বে সেই পাখায় রয়েছে তিনটি স্তর। ফ্রেমে কাপড়, জাল ও পলিথিন দিয়ে শক্ত করে পাখা তৈরি। যাতে ছিড়ে না পড়ে।\nপটুয়াখালীর কলাপাড়ার মোয়াজ্জেমপুর গ্রামের সালিয়া আলিম মাদ্রাসার শিক্ষক মো. নাসির উদ্দিনের দুই ছেলের মধ্যে বড় মাহবুবুর রহমান শাওন। কুয়াকাটা খানাবাদ কলেজ থেকে বিজ্ঞান বিভাগে এইচএসসি পাশ করে এখন বরিশাল আইডিয়াল কলেজে পড়ছে। কলেজ বন্ধ তাই বাসায় এসে অবসরে তৈরি করে ফেলেন এই সি-প্লেন।\nশাওন জানায়, কলেজ ছুটির অবসরে মোবাইলে একদিন গুগলে সি-প্লেনের বিভিন্ন ছবি সার্চ দিয়ে ছবিগুলো দেখেন। ৬০/৭০ টি ছবি দেখার পর একটি ছবি তার পছন্দ হয়। ওইদিনই শাওন মনস্থির করে সি-প্লেন তৈরির। মোয়াজ্জেমপুর গ্রামের মেশিনারি যন্ত্রাংশ বিক্রেতা মো. জাকির হোসেনের কাছ থেকে একটি মোটরসাইকেলের ইঞ্জিন নিয়ে পরীক্ষা শুরু করেন। প্রথমে ডিজাইন তৈরি করে কাঠমিস্ত্রি মমিনের সহায়তায় প্লেনের কাঠের কাঠামো এবং মটরমিস্ত্রি জহির উদ্দিনের সহায়তায় এ্যালুমিনিয়ামের কাঠামো তৈরি করে প্লেন তৈরি শুরু করেন। এতে তার প্রায় ২০ হাজার টাকা খরচ হয়েছে।\nশাওন বলেন, প্রায় ১৫ দিন পর নিজ বাড়ির পুকুরে প্রথমে চালু করে দেখেন প্লেনটি। এ খবর গোটা এলাকায় ছড়িয়ে পড়লে প্রতিদিন শতশত স্কুল-কলেজের ছাত্র-ছাত্রী ও এলাকাবাসী তার তৈরি প্লেনটি দেখতে বাসায় ভীড় করে। প্রথম পরীক্ষায় উত্তীর্ণ হওয়ার পর তার সাহস বেড়ে যায়। তাই শুক্রবার হাজার হাজার মানুষের উপস্থিতিতে তিনি প্লেনটি উড়ান।\nতিনি বলেন, এটা তার জীবনের প্রথম আবিষ্কার। কিন্তু সি-প্লেনটিতে একটু সমস্যা থাকায় তিনি বেশিক্ষণ এটা চালাননি। বর্তমানে মোটরসাইকেলের পুরনো ইঞ্জিন দিয়ে এটা তৈরি। আরো বেশি শক্তির ইঞ্জিন লাগালে উড়তে সমস্যা হবে না।\nশাওনের ইচ্ছা বাংলাদেশে সরকারের কাছে তার এই প্রযুক্তি টি হস্তান্তর করা। পেট্রোল দিয়ে চলার কারণে এটা তৈরি ও চালানোর খরচও কম। তার এ প্রযুক্তি ব্যবহার হলে চরাঞ্চলে মানুষ যেখানে হাসপাতাল, ক্লিনিক কিংবা ডাক্তার নেই, সেই এলাকার মানুষ দ্রুত ও অল্প খরচে উপজেলা সদরে এসে ডাক্তার দেখাতে পারবে। এতে চরাঞ্চল ও নদীবেষ্টিত এলাকার মানুষ উপকৃত হবে।\nশাওনের এ সি-প্লেনের উড়াল দেখতে বিভিন্ন স্কুল-কলেজের ছাত্র-ছাত্রী ছাড়াও বিভিন্ন বয়সের মানুষ উপস্থিত হন। পাড়াগাঁয়ের এক কলেজছাত্রের এ আবিষ্কার তাদের বিস্মিত করেছে। স্কুলছাত্র সাইফুল, দিদার আলম জানায়, আমাগো শাওন ভাই যে প্লেন বাইনাইছে হেইডা দেইখা আমাগোর বানাইতে ইচ্চা করছে। এ দুই ছাত্রের মতো শতশত ছাত্র-ছাত্রী এখন নতুন কিছু আবিষ্কার করার চিন্তা করছে। তাদের বক্তব্য শাওন সি-প্লেন বানাতে পারলে আমরাও অন্য কিছু তৈরি করবো।\nশাওনের পিতা মো. নাসির উদ্দিন বলেন, বাসায় বসে সারাদিনই কিছু না কিছু নতুন করার চেষ্টা শাওনের মধ্যে। তবে শাওন যে সি-প্লেন তৈরি করে ফেলবে এটা কল্পনাও করিনি।\nশাওনের মামা সাংবাদিক মনিরুল ইসলাম জানান, শুক্রবার সি-প্লেনটি পরীক্ষামূলক চালানো হয়। আর কিছুদিন পর কলাপাড়া উপজেলা প্রশাসনের শীর্ষ কর্মকর্তাদের উপস্থিতিতে এটা উড্ডয়ন করার পরিকল্পনা রয়েছে।\nদুর্বৃত্তের এসিডে ঝলসে গেল ভাই-বোন\nকর্মঠ কলেজছাত্র রহমতের অকালমৃত্যু, ভেঙে গেল একটি পরিবারের স্বপ্ন\nবালুর ভাস্কর্যে মুগ্ধ কুয়াকাটার পর্যটকরা\nখুলনায় ট্রাকের ধাক্কায় ইজিবাইক চালক নিহত


ভুল সময়ের নক্ষত্ররা | কিশোর আলো\nভুল সময়ের নক্ষত্ররা\nপ্রকাশ: ১৪ এপ্রিল ২০২১, ২০: ০০\nএকজন খেলোয়াড়ের আজন্ম লালিত স্বপ্ন থাকে জাতীয় দলের জার্সি গায়ে জড়ানোর। নিজ দেশের জার্সি গায়ে মাঠে জাতীয় সংগীত গাওয়ার অনুভূতির সঙ্গে কোনো কিছুরই তুলনা হয় না। তাগিদ থাকে এই জার্সি পরে অবিস্মরণীয় কিছু করার। কিন্তু কিছু খেলোয়াড় রয়েছেন, যাঁরা অবিস্মরণীয় কিছু করার পরও জাতীয় দলে নিজেকে পাকাপোক্ত করতে পারেননি। ভালো কোনো খেলোয়াড়ের জন্য আড়ালেই পড়ে যেতে হয়েছে তাঁদের। অথচ অন্য কোনো যুগে আগমন ঘটলে হয়তো ইতিহাসে অন্যভাবে লেখা হতে পারত তাঁদের নাম।\nধরো তোমার দলে শেন ওয়ার্নের মতো খেলোয়াড় রয়েছে। আর অন্য কোনো স্পিনারকে দলে নেওয়ার কথা মাথায় আসবে? সর্বজয়ী অস্ট্রেলিয়া দলেই অবস্থা ছিল অনেকটা সে রকমই। দলের মূল স্পিনার হিসেবে যখন শেন ওয়ার্ন আছেন, তখন অন্য কাউকে দলে নেওয়ার কথা চিন্তা করাও পাপ। ঠিক এ কারণেই কপাল পুড়েছে স্টুয়ার্ট ম্যাকগিলের। বয়সে শেন ওয়ার্নের থেকে মাত্র এক বছরের ছোট ম্যাকের বেশ সুনাম ছিল ঘরোয়া লিগে। কিন্তু জাতীয় দলের জার্সির প্রশ্নেই যেন বারবার ছিটকে পড়তেন। কিন্তু যখনই সুযোগ পেয়েছেন বল হাতে দ্যুতি ছড়িয়েছেন ‘দ্য ম্যাক’। ‘ব্যাগি গ্রিন’ ক্যাপ পরে ৪৪ টেস্টে নিয়েছেন ২০৮ উইকেট। ওয়ানডে দলে খেলতে পেরেছিলেন মাত্র ৩ ম্যাচ। তাতেও ঝুলিতে পুরেছেন ৬ উইকেট। যদিও খেলোয়াড় হিসেবে কখনোই ওয়ার্নিকে ছাড়িয়ে যেতে পারেননি ম্যাকগিল; তবুও সর্বজয়ী অস্ট্রেলিয়া দলে না হয়ে যদি তাঁর আগমন এই অস্ট্রেলিয়া দলে হতো, তবে ইতিহাসে অন্যভাবেও লেখা হতে পারত তাঁর নাম।\nসর্বজয়ী অস্ট্রেলিয়া দলের আরেক অভাগা তারকা ব্র্যাড হজ। বিভিন্ন ফ্র্যাঞ্চাইজি লিগ খেলার সুবাদে ক্রিকেট বিশ্বে বেশ পরিচিত নাম ‘দ্য ডজবল’। কিন্তু অজি জার্সিতে মেলে ধরার সুযোগ পাননি হজ। নিজেকে মেলে ধরার সময় যখন, তখন তাঁর পজিশনে খেলতেন রিকি পন্টিং, ম্যাথু হেইডেন, মাইকেল ক্লার্ক, মাইক হাসিরা। তাঁদের বিশ্রামে কিংবা ইনজুরিতে কালেভদ্রে ডাক পড়ত হজের। সেই সুযোগকে হেলায় হারাতে দেননি হজ। ফাঁকে ফাঁকে খেলতে নেমেই হাঁকিয়েছেন টেস্টে একটি দ্বিশতক আর ওয়ানডেতে সেঞ্চুরি! এত কিছুর পরও হজের জাতীয় দলে স্থান হয়েছিল মাত্র ৩ বছর। বল হাতে ওয়ানডেতে ১টি উইকেটের মালিকও হজ। ২০১৫ সালে শেষবারের মতো তাঁকে জাতীয় দলে দেখা গিয়েছিল, তা–ও টি-টোয়েন্টি দলে। ফার্স্ট ক্লাস এবং টি-টোয়েন্টিতে যথাক্রমে ৫১ ও ২ সেঞ্চুরির মালিক হজকে এখন আর মাঠে দেখা যায় না। গত বছরের বিগ-ব্যাশ মৌসুম শেষে সব ধরনের ক্রিকেট থেকে অবসর নিয়েছেন ‘দ্য হজি’।\nসর্বজয়ী অস্ট্রেলিয়া দল থেকে নজর আরেক সর্বজয়ী ফুটবল দলের দিকে দেওয়া যাক। ২০০৮ থেকে ২০১২, চার বছরে টানা ইউরো-বিশ্বকাপ-ইউরো জিতে ফুটবল বিশ্বে একচ্ছত্র আধিপত্য গড়ে তুলেছিল স্পেন। অন্যদিকে ক্লাব ফুটবলে বার্সেলোনা কাটাচ্ছে তাদের স্বর্ণযুগ। দুই স্বর্ণযুগে একসঙ্গে থাকার সৌভাগ্য হয়েছিল জাভি, ইনিয়েস্তা, পুয়োল, ভালদেসের। বার্সেলোনার ইতিহাসের সেরা গোলরক্ষক হিসেবে তাঁকে ধরা হয় বটে, কিন্তু স্পেনের ইতিহাসে আফসোস হয়ে রয়েছেন ভালদেস। থাকবেনই–বা না কেন? জাতীয় দলের কান্ডারি হিসেবে তখন ইকার ক্যাসিয়াস। তাঁকে বসিয়ে ভিক্টর ভালদেসকে নামানোর সাহস হয়নি কোচ দেল ভস্কের। ২০১০ বিশ্বকাপ ও ২০১২ ইউরোতে দলে সুযোগ পেলেও একটি ম্যাচেও মাঠে নামার সুযোগ হয়নি ভালদেসের। স্পেনের জার্সি গায়ে মাত্র ২০ ম্যাচ খেলার সৌভাগ্য হয়েছে তাঁর। অন্য সময়ে জন্মালে হয়তো স্পেন ইতিহাসে অন্যভাবে লেখা হতে পারত তাঁর নাম।\nসর্বজয়ী স্পেন দলের আরেক তারকা মিকেল আর্টেটা। ভিক্টর ভালদেসের তো তা–ও জাতীয় দলে সুযোগ হয়েছিল শেষ পর্যন্ত, কিন্তু আর্টেটার সেই সুযোগ কখনোই হয়নি। একসময় স্পেন অনূর্ধ্ব-২১ দলের অধিনায়কের গায়ে চড়েনি জাতীয় দলের জার্সি। ইংলিশ প্রিমিয়ার লিগে আর্সেনাল-এভারটনের মতো দলে খেলা আর্টেটাকে দলে নেওয়ার কথা মনেই আসেনি কোচদের। মাঝমাঠে জাভি-ইনিয়েস্তা-বুসকেটস-আলানসো-ফেব্রিগাসরা থাকলে অন্যদিকে নজর দেওয়ার সময় কোথায়? সে কারণেই হয়তো ‘লা ফুরিজা রোজা’ জার্সি গায়ে চড়েনি আর্টেটার। পরবর্তী সময়ে ক্ষোভে ইংল্যান্ড দলে খেলার চিন্তা করেছিলেন তিনি। অথচ স্পেনের তারকা ভরপুর সময়ে না জন্মালে হয়তো তাঁর নাম জাভি ইনিয়েস্তাদের মতো স্মরণীয় হয়ে থাকত।\nহুয়ান রোমান রিকুয়েলমে\nআর্জেন্টিনায় তাঁকে ডাকা হতো ‘কুইক্সোটিক এনিগমা’ নামে। আক্ষরিক অনুবাদ করলে ‘খামখেয়ালি প্রহেলিকা’। ফুটবলের অলস সৌন্দর্য বলা হতো হুয়ান রোমান রিকুয়েলমেকে। ফুটবলের প্লেমেকাররা সাধারণত খুবই পরিশ্রমী হয়ে থাকেন। কিন্তু তিনি ছিলেন তার পুরোপুরি উল্টো। মাঠে ঠিকই নিজেকে উজাড় করে দিতেন রিকুয়েলমে। ম্যারাডোনা–পরবর্তী সময়ে আর্জেন্টিনা দলে খেলার দরুন তাঁর ওপরেই সবার আশা ছিল একটা শিরোপা জেতার। অথচ ১১ বছরের আর্জেন্টিনা ক্যারিয়ারে মাত্র ৫৭ ম্যাচ খেলেছেন রিকুয়েলমে। ২০১০ বিশ্বকাপে ম্যারাডোনার সঙ্গে বনিবনা না হওয়ায় বিশ্বকাপ দলে জায়গা হয়নি তাঁর। অথচ মেসির সঙ্গে জুটি করে বেইজিং অলিম্পিকে স্বর্ণপদক জেতা ‘এল আল্টিমো’ জাতীয় দলে জুটি করতে পারলে কী করতে পারতেন, তা আর কখনোই জানা যাবে না। আর্জেন্টিনা নিজেদের অধরা শিরোপা উঁচিয়ে ধরতে পারত তাঁদের হাত ধরেই।\nমার্টিন হুয়ান দেল পোত্রো\nআগের পাঁচজনের জন্য প্রতিপক্ষ ছিলেন নিজের দেশের তারকারা। কিন্তু দেল পোত্রোর প্রতিপক্ষ তাঁর সমসাময়িক খেলোয়াড়েরা। ২০০৫ সালে প্রফেশনাল টেনিসে অভিষেক হওয়া দেল পোত্রোর শুরুটা ছিল অসাধারণ। কিন্তু একই সময়ে টেনিসে আগমন ঘটে বিশ্বসেরা তিন তারকা—রজার ফেদেরার, রাফায়েল নাদাল ও নোভাক জোকোভিচের। একে একে টেনিস দুনিয়াকে গ্রাস করে নেন ‘তাঁরা তিনজন’। অভিষেকের পর থেকে ৫৬টি গ্র্যান্ড স্লামের ৪৮টিই উঠেছে তিনজনের হাতে। পোত্রোর কপাল পুড়েছে এখানেই। বেশির ভাগ গ্র্যান্ড স্লামযাত্রা শেষ হয়েছে তিন মোড়লের হাতেই। নামের পাশে মাত্র একটি গ্র্যান্ড স্লাম দেল পোত্রোর। সেটিও আবার রজার ফেদেরারকে হারিয়ে। ২০১৬ অলিম্পিকে নিজ দেশ আর্জেন্টিনাকে এনে দিয়েছেন রৌপ্যপদক। এই তিনজন না এলে হয়তো নামের পাশে আরও কয়েকটি গ্র্যান্ড স্লাম বেশি থাকত এই আর্জেন্টাইন টেনিস তারকার।\nভুল সময়ে জন্ম বলে আসলে কোনো কথা নেই, নিজে যোগ্যতা দিয়ে চাইলেই স্থান করে নেওয়া যায় ইতিহাসে। ওপরে যাঁদের কথা বলা হয়েছে, সবাই সমর্থকদের মনে জায়গা করে নিয়েছেন নিজ কর্ম দিয়ে। কোনো কিছুতে ব্যর্থ হয়ে হতাশ হয়ে পোড়ো না। নিজের কাজ ঠিকমতো করে গেলে একদিন ইতিহাসে না হলেও মানুষের মনে জায়গা হবে তোমার!


যে কারণে জায়েদ খানকে চড় মারলেন ওমর সানী\nSunday, June 12, 2022 / 35 বার পঠিত\nযমুনা নিউজ বিডিঃ ঢাকাই সিনেমার জনপ্রিয় নায়ক ওমর সানীকে পিস্তল ঠেকিয়ে গুলির হুমকি দিয়েছেন আরেক নায়ক জায়েদ খান। গত শুক্রবার (১০ জুন) রাজধানীর একটি কনভেনশন সেন্টারে অভিনেতা ডিপজলের ছেলের বিয়ের অনুষ্ঠানে এমন ঘটনা ঘটেছে।\nতাহলে হঠাৎ দুজনের মধ্যে এমন কী হলো? কী কারণে জায়েদ খানকে চড় মারলেন ওমর সানী?\nঢাকা পোস্টকে ওমর সানী বলেন, ‘বেয়াদবির একটা সীমা আছে। ও (জায়েদ) ইন্ডাস্ট্রিতে থেকে সবার সঙ্গে বেয়াদবি করবে, সব মেয়ে মানুষের সঙ্গে বিকৃত আচরণ করবে, এসবের একটা সীমারেখা আছে। সে মৌসুমীর সঙ্গে বেয়াদবি করার চেষ্টা করেছে। আরও কিছু বিষয় আছে।’\nএদিকে জানা গেছে জায়েদকে চড় মারতে গিয়ে ওমর সানী বলতে থাকেন, “তোরে (জায়েদ) না নিষেধ করছি, আমার বউরে (মৌসুমি) ডিস্টার্ব করবি না। কোনো ফাজলামি করবি না। অসম্মান করে কথা বলবি না।”\nওমর সানীর কথা থেকেই স্পষ্ট জায়েদ খান সানীর স্ত্রী তথা নন্দিত চিত্রনায়িকা মৌসুমীর সঙ্গে বেয়াদবি করেছেন। তাকে অসম্মান করে কথা বলেছেন। আর সে কারণেই জায়েদকে চড় মেরেছেন তিনি।\nযদিও গণমাধ্যমকে এই ঘটনার কথা অস্বীকার করেছেন জায়েদ খান। তিনি দাবি করেছেন, ডিপজলের ছেলের বিয়েতে তিনি পিস্তল নিয়ে যাননি। শিল্পী সমিতির পদকে ঘিরে এটা তার বিরুদ্ধে ষড়যন্ত্র।


অসৎ মানুষ, অসৎ পুলিশ, অসৎ তার কর্মকাণ্ড – Women Chapter\nঅসৎ মানুষ, অসৎ পুলিশ, অসৎ তার কর্মকাণ্ড\nআগস্ট ১৫, ২০২০, ৫:৫৪ অপরাহ্ণ\nঢাকা মেট্রো সাউথ এর এসপি, পিআইবি মোহাম্মদ মিজানুর রহমান ওরফে রহমান শেলী তাদেরই একজন যারা কিনা সব ঘটনার মূলে একজন নারীকে ‘সেক্স অবজেক্ট’ হিসেবে খুঁজে বের করেছে এবং এ দিয়েই তারা নিজেদের ‘কৃত অপরাধ’ ঢাকা দেয়ার চেষ্টা করছে। একা নন তিনি, তার সাথে আছে পুরো পুলিশ বাহিনী, নিদেনপক্ষে যারা তাকে সমর্থন দিয়ে হাজারে হাজারে ভাইরাল করছে সেইসব পোস্ট। এখন পর্যন্ত ওপর মহল থেকে কোন নির্দেশ আসতে শুনিনি যে তারা যে কাজটি করেছেন তা অত্যন্ত গর্হিত একটা কাজ। বাংলাদেশ রাষ্ট্রের একজন দায়িত্বশীল ব্যক্তি হয়ে যখন একজন নারীর ব্যক্তিগত ছবি পাবলিক করে দিয়ে সমাজের তথাকথিত ‘চরিত্র’ হননে লিপ্ত হয়, তখন বুঝতে অসুবিধা হয় না এই ঘটনা রাষ্ট্রের কোন কাঠামো থেকে করা হচ্ছে! কাদের মদদে হচ্ছে? কারা মূল ঘটনা থেকে নজর ফিরিয়ে নিতে বরাবরের মতোনই একজন নারীকে বেছে নিয়েছে তাদের ‘ সফট টার্গেট’ হিসেবে।\nএকজন নারী, যে কিনা সমাজের ধরাবাঁধা নিয়মের মধ্যে চলতে চায় না অর্থাৎ পুরুষ নির্দেশিত উপায়ে জীবনযাপন করে না তাকে ‘মাগী’ ‘বেশ্যা’ ‘খানকি’ আখ্যা দিয়ে সবার সাথে শুইয়ে দেয়াই এখন রাষ্ট্রের আসল চরিত্র। সেখানে ক্ষমতাসীন বা ক্ষমতাহীনের ফারাক নেই।\nএকটা রাষ্ট্র বা সরকার যারা চালায় তারা কতোটা অসৎ, অপরাধপ্রবণ, দুর্নীতিগ্রস্ত এবং নাজুক হতে পারে তা সেই দেশের নারীর প্রতি সংঘটিত অপরাধের মাত্রা দেখেই উপলব্ধি করা যায়। অবসরপ্রাপ্ত মেজর সিনহাকে অন্যায়ভাবে গুলি করে হত্যা করেই তারা ক্ষান্ত হয়নি, বরং নিজেদের বছরের পর বছর ধরে চালিয়ে যাওয়া অন্যায়, অপরাধ, দুর্নীতি, অপকর্ম লুকিয়ে, তদুপরি অসৎ পুলিশ সদস্যদের রক্ষায় যেভাবে নগ্নভাবে একের পর এক ঘটনার জন্ম দিচ্ছে খোদ পুলিশ বাহিনীর সদস্যরা, তাতে করে আমাদের মতোন সাধারণের হা-হুতাশ করা বা বড়জোর ফেসবুকে কিছু লেখালেখি এবং হ্যাশট্যাগ দেয়া ছাড়া আর কোনো উপায় দেখি না। আমাদের ভিতরে ৫৭ ধারার নামে টুঁটি চেপে ধরা, গুম করা, অপহরণের ভয় এর সংস্কৃতি আর ধর্মীয় ভাবধারা খুব সুক্ষ্মভাবে প্রবেশ করিয়ে উল্লাস করছে আজ রাষ্ট্র। এসপি মিজানুর রহমানরা সেই উল্লাস উৎসবের কুশীলব মাত্র।\nযেকোনো ঘটনার সাথে নারী সংশ্লিষ্ট হওয়া মাত্রই তার ভোল পাল্টে যায়। আগেও দেখেছি, এখনও দেখছি। মূল ঘটনা থেকে সাধারণকে বিভ্রান্ত করে চোখ অন্যদিকে ফিরিয়ে দিতে তৎপর হয় সেই আদিম প্রবৃত্তি। নারীর শরীর, নারীর তথাকথিত চরিত্রের নামে তার জীবনযাপনকে প্রশ্নবিদ্ধ করে তা সাধারণকে গুলিয়ে খাইয়ে দেয়া হয়। আর যৌন অবদমিত সাধারণেরাও তখন নেশাগ্রস্তের মতোন চারদিকে কেবল নারী শরীরই দেখে, সমাজের ত্রুটিগুলো, অন্যায়গুলো, দুর্নীতিগুলো দেখে না। যেন একজন নারীর মদ, সিগারেট খাওয়া বা হাফপ্যান্ট পরা, বন্ধুদের সাথে ঘোরাঘুরিই এই সমাজের সবচেয়ে বড় অপরাধ, সমাজ রসাতলে যাওয়ার সবচেয়ে বড় হাতিয়ার! অথচ দিনের পর দিন মাদক ব্যবসা নিয়ন্ত্রণের নামে, ভিন্নমতকে স্তব্ধ করে দেয়ার নামে যে হারে ক্রসফায়ার, বিচার বহির্ভুত হত্যাকাণ্ড, গুমের সংস্কৃতি চলছে একটি দেশে, সেখানে এসবের বিরুদ্ধে বিপুল জনমত তৈরিতে ধর্মান্ধ, নপুংসক জাতি ঐক্যবদ্ধ হয় না। এটা যে একটা রাজনীতি তা সহজে সাধারণের মাথায় প্রবেশ করে না, তারা আপাতদৃষ্টে নারীকে ঘিরে একধরনের অর্গাজমের সুখ লাভ করে।\nএই তো সেদিনই করোনাকালে ইতিহাসের ভয়াবহতম অপরাধ সংঘটন করলো রিজেন্টের সাহেদ আর জেকেজির সাবরিনা এবং তার স্বামী আরিফ। কিন্তু কী দেখলাম আমরা? নাটকের পর নাটক হলো এক সাহেদকে ঘিরে, আর সাবরিনা ব্যক্তিগতভাবে ডাক্তার হয়ে মানবতাবিরোধী অপরাধ করা সত্ত্বেও আলোচনার মুখ্য বিষয় হলো তার সাজপোশাক, তার চালচলন। যেন নারী মানেই আস্ত একটা যোনিসর্বস্ব শরীর, এবং তা নিয়ে এই দেশের পুলিশ বলুন আর পুরুষ বলুন, সবাই ইচ্ছেমতোন কালিমা লেপে দিতে সদা তৎপর। মেজর সিনহা হত্যাকাণ্ড ঢাকতে এখন তার সহকর্মি শিপ্রা দেবনাথ এবং সিফাতকে নিয়ে নোংরামি শুরু করেছে পুলিশ সদস্যরা। কর্মকর্তারাও যে বাদ যাচ্ছে না তা ওই এসপির পোস্ট থেকেই বোধগম্য। শিপ্রা মদ, সিগারেট খায়, বয়ফ্রেন্ড আছে, এটাই নাকি তার চরিত্রহীনতার উদাহরণ। সমাজের বেঁধে দেয়া এই ভালো মেয়ের সংজ্ঞা থেকে আর কবে বের হতে পারবে মেয়েরা?\nতানবীরা তালুকদার এক প্রতিক্রিয়ায় লিখেছেন,\nসিগারেট-হুইস্কি শুধু ছেলেদের জন্যে বুঝি? লিভ টুগেদার করা কিংবা একা থাকা শুধুই ছেলেদের ব্যাপার? জিন্স-টি শার্ট ছেলেদেরই পোষাক? বাইরের পৃথিবী, বিশ্ব ভ্রমণ, ফটোগ্রাফি, ভিডিও, ইউটিউব সব পুরুষদের এখতিয়ারে? মেয়ে মানুষকে বুঝি মানায় না, না? প্রশাসন পরিকল্পিত ভাবে শিপ্রার ব্যক্তিগত ভিডিও, ছবি ইত্যাদি সোশ্যাল মিডিয়াতে ছেড়েছে। ১.সিনহা খুনের মামলাকে জাস্টিফায়েড করে ২.নিজেদের আসন রক্ষা করতে ৩.পাব্লিক সেন্টিমেন্ট তাদের পক্ষে আনতে এবং ইট ওয়ার্কড। মেজর সিনহা হত্যার দাবি এখন পেছনে চলে গেছে, তৌহিদী জনতা এখন বিভক্ত, তারা ব্যস্ত “শিপ্রার কখন এবং কেন ওড়না পরা উচিত ছিলো“ এই নিয়ে। পরিকল্পনা করে মেয়েটাকে টার্গেট করা হয়েছে, সিফাত আর নূর নিয়ে কোন পোস্ট নেই। প্রশাসন এই দেশের মানুষের নাড়ি-নক্ষত্র রগেরগে জানে, তারা জানে, মুমিনকূল ওড়না নিয়ে যত ব্যস্ত, জাঙ্গিয়া, চাড্ডি কিংব হাফপ্যান্ট নিয়ে ঠিক ততটাই উদাসীন। “সাতান্ন ধারা“ কিংবা “আইসিটি এক্ট“ কি প্রশাসনের রত্নদের জন্যে প্রযোজ্য নয়? তাদের ইচ্ছে হলে প্রথমে কাউকে মেরে ফেলবে, তারপর অন্যদের পাব্লিকলি ডিফেম করবে? সবই তাদের ক্ষমতার ওপর দেখছি। মদ খাওয়া, জিন্স পরা কি অপরাধ? খুন করা যায় সেজন্যে?\nআরও একটি ভয়াবহ ঘটনা ঘটছে পাশাপাশি।\nবিবিসির খবরে বলা হয়েছে,\nবাংলাদেশের কক্সবাজার জেলার মেরিন ড্রাইভে পুলিশের গুলিতে অবসরপ্রাপ্ত মেজর সিনহা মো. রাশেদ খানের নিহত হবার পর গত এক সপ্তাহে ‘জাস্ট গো’ নামের একটি ইউটিউব চ্যানেল থেকে একের পর এক ভিডিও আপলোড করা হচ্ছে তাকে নিয়ে। তার সহকর্মী শিপ্রা দেবনাথ এক ভিডিও বার্তায় জানিয়েছেন, ‘জাস্ট গো’ মিস্টার সিনহা রাশেদ ও তাদের একটি স্বপ্নের প্রজেক্ট। কিন্তু চ্যানেল খুললেও ওই ঘটনার আগে তারা সেটিতে কোন ভিডিও আপলোড করেননি। আবার যে ইউটিউব চ্যানেলটিতে তাদের নিয়ে ভিডিও আপলোড হচ্ছে সেটি খোলা হয়েছে ২২শে জুলাই। কিন্তু ভিডিওগুলো সব আপলোড করা হয়েছে মিস্টার সিনহা রাশেদের খুনের পর বিশেষ করে গত এক সপ্তাহে।\nধারণা করা যায় কী ভয়ানক ঘটনা এটি? মনে পড়ে গেল সাগর-রুনি হত্যাকাণ্ডের পর সাগর সরোয়ারের একটি ব্যক্তিগত পেইজে এরকম আপডেট করা হয়েছিল বেশ কদিন ধরে।\nরাষ্ট্রীয়ভাবেই এক ধরনের তথ্যসন্ত্রাসীকে পেলে-পুষে রাখা হচ্ছে। অনলাইনে নারী সংশ্লিষ্ট কিছু ঘটলেই তারা ঝাঁপিয়ে পড়ে সব ব্যক্তিগত ছবি পাবলিক করে দেয়। কাজেই সেই গোষ্ঠীর সহায়তাতেই যে এই ঘটনাগুলো ঘটানো হচ্ছে, তা সহজেই অনুমেয়।\nপুরো একটা পুরুষতান্ত্রিক সিস্টেম আজ নারীর বিরুদ্ধে মাঠে নেমেছে। অথচ আমরা নারীরা এখনও ঐক্যবদ্ধ নই, এখনও বিচ্ছিন্নভাবে ‘নিজের কাজ’ করে যাচ্ছি। এটা মনে রাখতে হবে, নারীবাদ বলেন আর নারী অধিকার, নারী নির্যাতনই বলেন, সবটাই রাজনৈতিক। সুতরাং আপনার-আমার রাজনৈতিক আদর্শই বলে দেবে একাত্ম আমরা হতে পারবো কিনা নারীর বৃহত্তর উন্নয়নের স্বার্থে।\nTags: অসৎ তার কর্মকাণ্ড, অসৎ মানুষ অসৎ পুলিশ, উইমেন চ্যাপ্টার, তানবীরা তালুকদার, সুপ্রীতি ধর\nশিপ্রার ‘চরিত্র’ বা ‘জীবনাচরণ’ নয়, ফোকাসটা থাকুক অপরাধীর যথাযথ শাস্তির প্রতি\nশিপ্রার ‘তুমি’ ডাকে সমস্যাটা কোথায়?


মূসা ছিলেন সত্যনিষ্ঠ সাংবাদিকতার পথিকৃত – Surmamail.com\nমূসা ছিলেন সত্যনিষ্ঠ সাংবাদিকতার পথিকৃত\nপ্রকাশিত: ২:০৭ অপরাহ্ণ, অক্টোবর ১, ২০১৬\nসুরমা মেইল ডেস্ক :: স্মারকগ্রন্থ প্রকাশনা অনুষ্ঠানে বক্তারা বলেছেন, এবিএম মূসা ছিলেন সত্যনিষ্ঠ সাংবাদিকতার পথিকৃত। ছিলেন নিরপেক্ষ সাংবাদিকতার বাতিঘর। বস্তুনিষ্ঠ সংবাদ পরিবেশনের মাধ্যমে বাংলাদেশে সাংবাদিকতাকে তিনি অনন্য উচ্চতায় নিয়ে গিয়েছিলেন। সামরিক সরকারের সময়েও তিনি বুদ্ধিমত্তা দিয়ে সত্য সংবাদ প্রকাশ করে গেছেন।\nগতকাল শুক্রবার জাতীয় প্রেস ক্লাবের ভিআইপি লাউঞ্জে প্রকাশনা অনুষ্ঠানে সভাপতিত্ব করেন প্রধান তথ্য কমিশনার গোলাম রহমান। প্রবীণ শিক্ষাবিদ প্রফেসর আনিসুজ্জামান সম্পাদিত ৩২০ পৃষ্ঠার স্মারকগ্রন্থটির প্রকাশনা অনুষ্ঠানের আয়োজন করে এবিএম মূসা-সেতারা মূসা ফাউন্ডেশন।\nঅনুষ্ঠানে সমকাল সম্পাদক গোলাম সারওয়ার বলেন, পাছে লোকে কিছু বলে তা নিয়ে কখনোই ভ্রূক্ষেপ করতেন না মূসা ভাই। সহজভাবে অকপটে সত্যকে উচ্চারণ করেছেন সাহসের সঙ্গে। পত্রিকার শিরোনাম লেখার ক্ষেত্রে তার মুন্সিয়ানা ছিল উল্লেখ করে গোলাম সারওয়ার বলেন, আমি বলব, তীক্ষ্ণ হেডিং তৈরির দিশারী ছিলেন মূসা ভাই। এবিএম মূসার স্মৃতিচারণ করে ঢাকা বিশ্ববিদ্যালয়ের ভিসি আ. আ. ম. স আরেফিন সিদ্দিক বলেন, বস্তুনিষ্ঠ সংবাদ পরিবেশন করা সংবাদ মাধ্যমের কাজ। এটা সংবাদ মাধ্যমের প্রধান দায়িত্ব। এবিএম মূসা ঠিক এই কাজটি করে সাংবাদিকতায় এক উজ্জ্বল নক্ষত্র হয়েছেন। তিনি বলেন, এই আপসহীন সাংবাদিকের স্মারকগ্রন্থ প্রকাশিত হওয়ায় তরুণ প্রজন্মের সাংবাদিকরা তাঁর কর্মজীবন সম্পর্কে আরো বেশি জানতে পারবে। এতে নতুনরা বস্তুনিষ্ঠ সংবাদ পরিবেশনে আরো উৎসাহিত হবে। হলিডে পত্রিকার সম্পাদক সৈয়দ কামালউদ্দিন বলেন, সাংবাদিকতার বস্তুনিষ্ঠতা সম্পর্কে মূসা ভাই আমাদের যা শিখিয়ে গেছেন, এখন সেটা আস্তে আস্তে হারিয়ে যাচ্ছে বলে মনে হয়। আমরা তার কাছ থেকে শিখেছি, কীভাবে সত্যকে, মানুষকে জানাতে হয়। নিউজ টুডের সম্পাদক রিয়াজ উদ্দিন আহমেদ বলেন, মূসা ভাই ছিলেন, আমাদের পথ প্রদর্শক ও শিক্ষক। তিনি ছিলেন, আপসহীন, সত্যনিষ্ঠ সাংবাদিকতার পথিকৃৎ। সামরিক সরকারের সময়ে সাহসের সঙ্গে সত্য সংবাদ পরিবেশনায় তার দূরদর্শী বুদ্ধিমত্তা বলে শেষ করা যাবে না। বাংলাদেশ ফেডারেল সাংবাদিক ইউনিয়নের সভাপতি মঞ্জুরুল আহসান বুলবুল বলেন, মূসা ভাই ছিলেন, ব্যবহারিক সাংবাদিকতার শিক্ষক। তিনি সাংবাদিক তৈরি করেছেন হাতে-কলমে শিখিয়ে। সভাপতির বক্তব্যে প্রধান তথ্য কমিশনার অধ্যাপক গোলাম রহমান বলেন, এবিএম মূসার বর্ণাঢ্য জীবন-কর্ম নতুন প্রজন্মের কাছে পাথেয় হয়ে থাকবে।\nতিনি বলেন, আমি ৩৮-৪০ বছর যাবৎ ঢাকা বিশ্ববিদ্যালয়ে শিক্ষকতা করেছি। সেই হিসেবে আমি বলব, এই সাংবাদিকতার পেশায় যারা রয়েছেন, তাদের আরেকটু বেশি প্রফেশনাল কাজ-কর্ম করার চেষ্টা করতে হবে। কেন জানি না, আমি বিএফইউজে হোক, ডিইউজে হোক, প্রেস ক্লাব হোক তাদের পক্ষ থেকে খুব বেশি প্রফেশনাল কর্মকাণ্ড দেখি না। সাংবাদিক কবি হাসান হাফিজের পরিচালনায় অনুষ্ঠানে কলামিস্ট সৈয়দ আবুল মকসুদ, প্রবীণ ক্রীড়া সাংবাদিক মুহাম্মদ কামরুজ্জামান, সাংবাদিক ফখরুদ্দিন, রয়টার্সের আলোকচিত্রী এবিএম রফিকুর রহমান, বিএফইউজের মহাসচিব এম আবদুল্লাহ, জাতীয় প্রেস ক্লাবের সাবেক সাধারণ সম্পাদক সৈয়দ আবদাল আহমেদ, নারী সাংবাদিক কেন্দ্রের সভাপতি নাসিমা হক, ঢাকা বিশ্ববিদ্যালয়ের শিক্ষক রোবায়েত ফেরদৌস, স্মারকগ্রন্থের প্রকাশনা প্রতিষ্ঠান মাওলা ব্রাদার্সের প্রকাশক আহমেদ মকসুদুল হক, প্রয়াত সাংবাদিক এবিএম মূসার মেয়ে সাংবাদিক পারভীন সুলতানা ঝুমা বক্তব্য দেন। অনুষ্ঠানে অধ্যাপক আনিসুজ্জামান, অধ্যাপক সাখাওয়াত আলী খান ও এবিএম মূসার স্ত্রী সেতারা মূসাও উপস্থিত ছিলেন।